CELEX: 32016R0459
Language: ro
Date: 2016-03-18 00:00:00
Title: Regulamentul de punere în aplicare (UE) 2016/459 al Comisiei din 18 martie 2016 de modificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (Text cu relevanță pentru SEE)

31.3.2016   
            
            
               RO
            
            
               Jurnalul Oficial al Uniunii Europene
            
            
               L 80/14
            
         REGULAMENTUL DE PUNERE ÎN APLICARE (UE) 2016/459 AL COMISIEI
   din 18 martie 2016
   de modificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 33 alineatele (2) și (3) și articolul 38 litera (d),
   întrucât:
   
               (1)
            
            
               Anexa III la Regulamentul (CE) nr. 1235/2008 al Comisiei (2) stabilește lista țărilor terțe ale căror sisteme de producție și măsuri de control pentru producția ecologică a produselor agricole sunt recunoscute drept echivalente cu cele prevăzute de Regulamentul (CE) nr. 834/2007.
            
         
               (2)
            
            
               În prezent, recunoașterea Canadei în temeiul articolului 33 alineatul (2) din Regulamentul (CE) nr. 834/2007 se aplică, printre altele, produselor agricole prelucrate pentru a fi utilizate ca alimente și ca hrană pentru animale, conținând ingrediente ecologice cultivate în Canada. Canada a transmis Comisiei o cerere privind extinderea acestei recunoașteri la produsele prelucrate pentru a fi utilizate ca alimente și ca hrană pentru animale, conținând ingrediente ecologice importate din țări terțe și certificate în conformitate cu legislația canadiană privind produsele ecologice. În urma examinării informațiilor furnizate împreună cu respectiva cerere, a clarificărilor ulterioare prezentate de Canada și a examinării la fața locului a producției și a măsurilor de control aplicate produselor prelucrate conținând ingrediente importate, s-a concluzionat că, în această țară, normele care reglementează producția și controlul produselor prelucrate conținând ingrediente ecologice importate sunt echivalente cu cele prevăzute de Regulamentul (CE) nr. 834/2007 și de Regulamentul (CE) nr. 889/2008 al Comisiei (3). În consecință, recunoașterea echivalenței sistemelor de producție și a măsurilor de control din Canada ar trebui să se aplice și în cazul produselor prelucrate pentru a fi utilizate ca alimente și ca hrană pentru animale, conținând ingrediente ecologice importate certificate în conformitate cu legislația canadiană.
            
         
               (3)
            
            
               Pe lângă aceasta, actuala recunoaștere a Canadei exclude vinul ecologic. Canada a transmis Comisiei o cerere de extindere a recunoașterii sale la vinul ecologic certificat în conformitate cu legislația canadiană privind produsele ecologice. În urma examinării informațiilor furnizate împreună cu respectiva cerere și a clarificărilor ulterioare prezentate de Canada, s-a concluzionat că, în această țară, normele care reglementează producția și controlul vinului ecologic sunt echivalente cu cele prevăzute de Regulamentele (CE) nr. 834/2007 și (CE) nr. 889/2008. În consecință, recunoașterea echivalenței sistemelor de producție și a măsurilor de control din Canada trebuie să se aplice și în cazul vinului ecologic certificat în conformitate cu legislația canadiană.
            
         
               (4)
            
            
               Anexa IV la Regulamentul (CE) nr. 1235/2008 conține o listă a organismelor de control și a autorităților de control competente să desfășoare controale și să elibereze certificate în țări terțe, în scopul echivalenței. Ca o consecință a extinderii recunoașterii Canadei la produsele prelucrate pentru a fi utilizate ca alimente și ca hrană pentru animale, conținând ingrediente ecologice importate, și la vinul ecologic certificat în conformitate cu legislația canadiană și a modificărilor corespunzătoare aduse anexei III la regulamentul menționat anterior, organismele de control pertinente – recunoscute până în prezent pentru importul de produse prelucrate pentru a fi utilizate ca alimente, conținând ingrediente ecologice importate și pentru importul de vin ecologic (categoria de produse D) provenind din Canada – ar trebui să fie eliminate din anexa IV la regulamentul respectiv.
            
         
               (5)
            
            
               Prin urmare, anexele III și IV la Regulamentul (CE) nr. 1235/2008 ar trebui modificate în consecință.
            
         
               (6)
            
            
               Pentru a permite organismelor de control enumerate în anexa IV la Regulamentul (CE) nr. 1235/2008 – care sunt recunoscute în ceea ce privește Canada pentru produsele prelucrate pentru a fi utilizate ca alimente, conținând ingrediente ecologice importate și pentru vinul ecologic – să se adapteze la modificările introduse prin prezentul regulament, modificarea anexei IV la Regulamentul (CE) nr. 1235/2008 ar trebui să se aplice numai după o perioadă de timp rezonabilă.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului pentru producția ecologică,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1235/2008 se modifică după cum urmează:
   
               1.
            
            
               Anexa III se modifică în conformitate cu anexa I la prezentul regulament.
            
         
               2.
            
            
               Anexa IV se modifică în conformitate cu anexa II la prezentul regulament.
            
         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Articolul 1 punctul 2 se aplică de la 7 iulie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 martie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 189, 20.7.2007, p. 1.
   
      (2)  Regulamentul (CE) nr. 1235/2008 al Comisiei din 8 decembrie 2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (JO L 334, 12.12.2008, p. 25).
   
      (3)  Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (JO L 250, 18.9.2008, p. 1).
   
      ANEXA I
      Anexa III la Regulamentul (CE) nr. 1235/2008 se modifică după cum urmează:
      
                  1.
               
               
                  În rubrica referitoare la Canada, la punctul 1 „Categorii de produse”, rândul „Produse agricole prelucrate pentru a fi utilizate ca alimente”, se elimină nota de subsol 1.
               
            
                  2.
               
               
                  Punctul 2 „Originea” se înlocuiește cu următorul text:
                  
                              „2.
                           
                           
                              
                                 Originea: produse din categoria A, B și F care au fost cultivate în Canada și produse din categoria D și E prelucrate în Canada cu ingrediente obținute prin metode de producție ecologică care au fost cultivate în Canada sau care au fost importate în Canada în conformitate cu legislația canadiană.”
                           
                        
            
   
      ANEXA II
      Anexa IV la Regulamentul (CE) nr. 1235/2008 se modifică după cum urmează:
      
                  1.
               
               
                  În rubrica referitoare la „CCOF Certification Services”, la punctul 3, se elimină rândul referitor la Canada.
               
            
                  2.
               
               
                  În rubrica referitoare la „Ecocert SA”, la punctul 3, se elimină rândul referitor la Canada.
               
            
                  3.
               
               
                  În rubrica referitoare la „IMOswiss AG”, la punctul 3, se elimină rândul referitor la Canada.
               
            
                  4.
               
               
                  În rubrica referitoare la „International Certification Services, Inc.”, la punctul 3, se elimină rândul referitor la Canada.
               
            
                  5.
               
               
                  În rubrica referitoare la „Letis S.A.”, la punctul 3, se elimină rândul referitor la Canada.
               
            
                  6.
               
               
                  În rubrica referitoare la „Oregon Tilth”, la punctul 3, se elimină rândul referitor la Canada.
               
            
                  7.
               
               
                  În rubrica referitoare la „Organic crop improvement association”, la punctul 3, se elimină rândul referitor la Canada.
               
            
                  8.
               
               
                  În rubrica referitoare la „Quality Assurance International”, la punctul 3, se elimină rândul referitor la Canada.